สถิติการขอใบอนุญาตส่งออกข้าว เดือนพฤศจิกายนที่ผ่านมา มากที่สุดในปีนี้ มั่นใจส่งออกข้าวไทย เป็นไปตามเป้าหมายที่ 6 ล้านตัน
นางมนัสนิตย์ จิรวัฒน์ รองอธิบดีกรมการค้าต่างประเทศ เปิดเผยว่า เดือนพฤศจิกายนเป็นช่วงที่ผลผลิตข้าวนาปีออกสู่ตลาดปริมาณมาก ซึ่งขณะนี้ราคาส่งออกข้าวของไทยอยู่ในระดับที่สามารถแข่งขันได้มากขึ้น จึงส่งผลให้มีคำสั่งซื้อเข้ามาอย่างต่อเนื่อง ทำให้ยอดส่งออกข้าวไทยขยายตัวและมีแนวโน้มดีขึ้นอย่างเห็นได้ชัด โดยในช่วง 10 เดือนที่ผ่านมา ไทยส่งออกข้าวปริมาณ 4.59 ล้านตัน คิดเป็นมูลค่า 81,740 ล้านบาท ปริมาณส่งออกข้าวเพิ่มขึ้นจากช่วงเวลาเดียวกันของปีก่อน คิดเป็นร้อยละ 1.3 มูลค่าลดลงร้อยละ 12.8 ตลาดส่งออกที่สำคัญ ได้แก่ แอฟริกาใต้ สหรัฐอเมริกา จีน เบนิน และญี่ปุ่น ล่าสุดสถิติการขอใบอนุญาตส่งออกข้าว ของกรมการค้าต่างประเทศเดือนพฤศจิกายนที่ผ่านมา มีปริมาณมากถึง 825,754 ตัน ซึ่งเป็นปริมาณการขอใบอนุญาตส่งออกข้าวมากที่สุดในรอบปี แบ่งเป็นข้าวขาว ร้อยละ 30.34 ข้าวหอมมะลิไทย ร้อยละ 29.61 ข้าวนึ่ง ร้อยละ 25.99 ข้าวหอมไทย ร้อยละ 7.22 ข้าวเหนียว ร้อยละ 6.71 และข้าวกล้อง ร้อยละ 0.13 ทำให้ปริมาณส่งออกข้าวไทยตั้งแต่เดือนมกราคม – พฤศจิกายน 2564 อยู่ที่ 5.41 ล้านตัน ส่งผลให้ปริมาณการส่งออกข้าวไทย ตลอดทั้งปี 2564 เป็นไปตามเป้าหมายที่กำหนดไว้ที่ 6 ล้านตัน อย่างแน่นอน